הוועדה לענייני ביקורת המדינה, כנסת 19, פרוטוקול מספר 37, 2013-07-17 10:00

אמנון כהן: בוקר טוב לכולם, שוב.

אמנון כהן: הבוקר קיבלנו דוח של מבקר המדינה בנושא הביטחון אצל יושב-ראש הכנסת.

אמנון כהן: לידיעת חברי הכנסת, זו פעם שלא היו הערות ראש הממשלה בדוח המבקר.

אמנון כהן: בדרך כלל מקבלים עם הערות ראש הממשלה, ובדוח הזה לא היו.

אמנון כהן: חשבתי לתומי: מה קרה?

אמנון כהן: אני לא יודע מה קרה עד הרגע, אני מוציא מכתב לראש הממשלה.

אמנון כהן: דרך אגב, כתבנו כבר ארבעה מכתבים לגבי תיקון ליקויים של דוחות מבקר המדינה, ואנחנו צריכים ועדת שרים שתטפל בדוחות מבקר המדינה.

אמנון כהן: למה?

אמנון כהן: רואים כאן שלפעמים מוזכרים מספר משרדי ממשלה בדוח, וכל אחד זורק על השני, ואז צריך את השרים של אותם משרדים שישבו יחד וימצאו פתרון.

אמנון כהן: גם את זה לא הקימו.

אמנון כהן: את שני הדברים הצפתי הבוקר בתקשורת, וגם אוציא שוב מכתב.

אמנון כהן: זה לידיעת

אמנון כהן: כם, כי הייתם צריכים להיות שם אתי.

אמנון כהן: אולי הייתם בדברים חשובים לא פחות – ועדת כספים.

אמנון כהן: ודאי, הייתי גם בכובע שלכם ואני מכיר.

אמנון כהן: בכל מקרה, יישר כוח לכם ואני מעדכן אתכם.

אורית סטרוק: אני כבר אומרת לך שבדוח ראיתי שיש נושא ששאלתי לגביו את השר לביטחון הפנים בכנסת בשבוע שעבר.

אורית סטרוק: הוא אמר לי שהוא לא יודע, והנה, זה מופיע בדוח.

אמנון כהן: העירו את זה.

אורית סטרוק: הוא לא יודע.

אמנון כהן: העיר את זה יושב-ראש הכנסת שאישר את השאילתה.

אמנון כהן: הוא אמר שהוא נתן לך את האפשרות לשאול, ואמר: אנחנו חיים את זה.

אמנון כהן: עכשיו תראי מה כתוב בדוח.

אמנון כהן: אני פותח את הדיון שלנו.

אמנון כהן: הנושא הוא: מינהל וכספים בבית הנשיא – דוחות ביקורת של האגף לתפקידים מיוחדים במשרד מבקר המדינה, דצמבר 2010, עמוד 9.

אמנון כהן: האמת היא שגם קיבלתי פנייה מחברי כנסת לקיים דיון בנושא הזה.

אמנון כהן: היתה פניה של חבר הכנסת רוזנטל, וראיתי גם פניה שלך, של הגברת סטרוק, ואמרתי בואו נשמע, נראה.

אמנון כהן: הדוח שמופיע אצלנו בוועדה הוא דוח מ-2008 שהבדיקה שעשו היא בין 2000 ל-2008.

אמנון כהן: מצד אחד, בוודאי אנחנו מחזקים את נשיא המדינה ואיחלנו לו כבר בריאות איתנה וביקשנו מהקדוש ברוך הוא שיאריך את שנותיו עד ביאת המשיח.

אמנון כהן: אנחנו רוצים שהנשיא יהיה בריא ושלם, יש לו תרומה רבה למדינת ישראל.

אמנון כהן: הייתי בקזחסטן במסגרת האגודה לידידות פרלמנטרית.

אמנון כהן: פרלמנט נפגש עם פרלמנט בדרך כלל, עם יושב-ראש הכנסת.

אמנון כהן: פתאום אני מקבל הודעה שראש הממשלה רוצה לפגוש אותי.

אמנון כהן: זה לא נהוג, כי הממשלה היא ממשלה, ואנחנו פרלמנט.

אמנון כהן: בנסיעה ההיא היו אתי יולי אדלשטיין וסופה לנדבר, זה היה לפני כמה שנים.

אמנון כהן: התחלתי מה עושים עם הפגישה עם ראש הממשלה.

אמנון כהן: אני נכנס לשם, יש אנשים שיושבים אתו, והוא אומר: רק אותך אני רוצה.

אמנון כהן: טוב.

אמנון כהן: לא נעים, אבל בסדר.

אמנון כהן: הוא אמר לי: תשמע, לפני חודשיים היה פה נשיא המדינה שלכם, מר שמעון פרס.

אמנון כהן: אמרתי: בסדר, הוא בא להרבה מקומות.

אמנון כהן: הוא אמר: הוקסמתי מאישיותו.

אמנון כהן: באנו לדיון של שעה, ונשארנו כמה שעות.

אמנון כהן: למה הוא סיפר לי?

אמנון כהן: הוא ראה שאני דתי, ואז הוא אמר לי: פטפטנו, התחלנו לאכול, דיברנו על ספרים, על דברים.

אמנון כהן: גמרו את השיחה אז הנשיא פרס אמר: עכשיו אני לא יכול לנסוע עם רכב, אני הולך ברגל למלון כי נכנסה שבת.

אמנון כהן: הוא אומר: שבעה קילומטר הוא הלך ברגל.

אמנון כהן: לא יכולתי לעזוב אותו, בן אדם מבוגר, ישיש.

אמנון כהן: הלכתי אתו יחד.

אמנון כהן: הוא אמר: אני כולי כבר הזעתי, והוא הגיע.

אמנון כהן: זאת אומרת, הוא אישיות מיוחדת.

אמנון כהן: הוא דיבר בהתרגשות כזאת.

אמנון כהן: זכינו, ברוך השם.

אמנון כהן: אבל יחד עם זאת, יש פה ממצאים שצריך לתקן בבית הנשיא.

אמנון כהן: אמנם בית הנשיא, אבל צריך לתקן.

אמנון כהן: אגיד ברפרוף, יש פה צוות של משרד מבקר המדינה והם ידגישו בגדול איפה הביקורת.

אמנון כהן: אני בטוח שכבר תיקנתם, אבל אם לא – בשביל זה יש מנכ"לית.

אמנון כהן: אני מודה לך שהגעת למרות שאת בחופשת לידה.

אמנון כהן: התלבטנו אם אפשר לדחות את הדיון אבל אמרת: אני מגיעה, למרות שהילד יהיה לבד בבית.

אמנון כהן: תודה רבה שמצאת סידור, אבל מיד אחרי זה תסעי אליו חזרה שלא יהיה על המצפון שלנו משהו.

אמנון כהן: נשתדל לעשות את זה קצר.

אמנון כהן: לנו חשוב שתיקון הליקויים יתבצע.

אמנון כהן: דוח המבקר מצביע על כך לאמץ את הכללים שחלים על כלל עובדים המדינה, התקשי"ר, ולהחיל אותם גם עובדי בית הנשיא, כמובן, בהתאמות המתחייבות.

אמנון כהן: אתם יודעים, לא כל דבר יכול להתאים.

אמנון כהן: רק אם יש נושאים חריגים אפשר למצוא לכם איזה פתח.

אמנון כהן: ככה ביקשו אז.

אמנון כהן: בדוח הזה ציינו שלא עמדתם בזה.

אמנון כהן: נושא שני – כוח אדם.

אמנון כהן: דובר על הנושא של המבנה הארגוני: אין תקן נדרש, קולטים כל פעם עובדים.

אמנון כהן: כנראה צריך להיות עץ מסוים, איך המנגנון צריך לעבוד, מה המשרות הנדרשות, מה המשרות המיוחדות במידה ובתקופות מסוימות צריך משהו מיוחד כתוצאה מהתפתחויות כאלה ואחרות.

אמנון כהן: נותנים את הדרך, ודאי, אבל צריך להיות משהו מסודר.

אמנון כהן: גם הנושא של המכרזים לקבלת עובדים כמעט לא מתקיים שם, מציין הדוח.

אמנון כהן: חוץ ממשרה אחת כל העובדים התקבלו בדרכים אחרות, לא בדרך מכרז.

אמנון כהן: נראות צריכה להיות.

אמנון כהן: יש קרנות של בית הנשיא – המליצו להסדיר את הנושא הזה.

אמנון כהן: המלצותיו של היועץ המשפטי לממשלה והחשב הכללי של משרד האוצר משנת 2001 בדבר סיום פעילות ההתקשרות לא יושמו.

אמנון כהן: רשם ההקדשות לא מנע ליקויים אלה, על אף סמכויותיו ואחריותו.

אמנון כהן: גיוס תרומות ומתן חסויות – גם על הנושא הזה הצביע אז משרד מבקר המדינה.

אמנון כהן: על מנכ"ל בית הנשיא דאז, מר משה גורל.

אמנון כהן: אני מקווה שהיום זה כבר משהו אחר.

אמנון כהן: גיוס כספים לטובת עמותה שביצעה פרויקט קצב.

אמנון כהן: גיוס הכספים נעשה בניגוד לחוק שירות המדינה.

אמנון כהן: בוודאי יש עוד פרויקטים אחרים שהנשיא רוצה לעשות, אבל הכול צריך להיות באמת מידה ותקינות, כמו שצריך, שתהיה גם נראות.

אמנון כהן: הסעיף האחרון – במאי 2008 נערכה בירושלים ועידת נשיא ישראל 2008 "פונים אל המחר".

אמנון כהן: לכשעצמה, הפעילות היא מבורכת, טובה וחשובה.

אמנון כהן: רק מציין מבקר המדינה שלא כדאי שזה ייעשה על-ידי תרומות אלא עדיף שזה יבוא מתקציב המדינה.

אמנון כהן: גם פה בגלל נראות.

אמנון כהן: מבקר פנימי – הדוח מציין שמ-2006 לא היה מבקר פנים.

אמנון כהן: זה חשוב, בכל גוף, גם אצלכם.

אמנון כהן: בחקיקה מוסדר שצריך להיות מבקר, אז אני רוצה לדעת אם יש מבקר או מבקרת פנים ומה תוכנית העבודה במהלך התקופה שממנה נבחר או נבחרה ועד היום, וגם מה היא רוצה לעשות.

אמנון כהן: משרד מבקר המדינה, פספסנו משהו?

<יובל חיו: אומר בקצרה מה הם ארבעת הדברים העיקריים שעומדים ביסוד הדוח הזה, והם גם הבסיס לתיקון הליקויים.

<יובל חיו: אחד, בכל הנושא של כוח האדם - - -

אמנון כהן: דרך אגב, אגיד שמבקר המדינה מאוד רצה להשתתף בדיון והוא אכן יגיע.

אמנון כהן: כרגע הוא נמצא בוועדת הכספים לאשר את התקציב שלו לשנת 2013–2014 – יש שם דיון.

אמנון כהן: מיד אחרי זה הוא צריך להגיע, וכיסאו מוכן כאן.

אמנון כהן: בבקשה, אדוני.

אמנון כהן: סליחה.

<יובל חיו: בכל הנוגע לנושא כוח אדם, אני חושב שהאמירה פה ברורה וראוי שתהיה ברורה – אנחנו סבורים שהמערכת הנורמטיבית שצריכה להנחות את כל נושא ניהול כוח האדם בבית הנשיא צריכה להיות המערכת הנורמטיבית שמנחה את שירות המדינה, כשיש את הפתח להתאמות הנדרשות.

<יובל חיו: כמובן, כאשר מופעל הפתח הזה הוא מופעל עם סיבות ענייניות שנוגעות למאפיינים הייחודיים של בית הנשיא.

<יובל חיו: כשאנחנו אומרים המערכת הנורמטיבית שצריכה לחול אנחנו מדברים על מכלול הדברים: תקן, קיום מכרזים, תחום משרות האמון וניהול הנושא של גיוס עובדים שהם עובדי שירות מדינה קבועים, כפי שקיים בשירות המדינה, והם העקרונות שעל בסיסם פועל שירות המדינה בישראל.

אורית סטרוק: גם גובה השכר?

<יובל חיו: יש התייחסות בדוח גם לעניין גובה השכר והיא מפורטת בדוח.

<יובל חיו: הנושא השני הוא נושא ההקדשות והקרנות.

<יובל חיו: בנושא הזה הדוח מפרט מכלול של ליקויים.

<יובל חיו: אנחנו חושבים שהתיקון של הדבר כרגע נדרש באופן של יישום הסיכום של היועץ המשפטי לממשלה עוד משנת 2001.

<יובל חיו: זה סיכום שנעשה בין בית הנשיא ליועץ המשפטי לממשלה והחשב הכללי, לפיו ההקדשות שמנוהלות במסגרת בית הנשיא - יפעלו לסגירתן.

<יובל חיו: כל הנושא שנוגע לקרנות תקציביות – יש מקום לבחון האם הפלטפורמה של בית הנשיא – ואני חושבת שהמערכת של בית הנשיא תדע לעשות את זה – לבחון אם זאת הפלטפורמה המתאימה.

<יובל חיו: כל זאת בכפוף לכל האילוצים.

<יובל חיו: מערכת של הקדשות וקרנות היא מערכת כבדה יחסית, היא מגלמת בתוכה גם אילוצים משפטיים כאלה ואחרים.

<יובל חיו: יחד עם זאת, היועץ המשפטי לממשלה, ככל הנראה, גם בחן את הישימות של הדבר הזה.

<יובל חיו: מרגע שהגיע לסיכום הזה ראוי שהסיכום הזה יתקיים.

<יובל חיו: הממצאים שמועלים בדוח בקשר לנושא הזה מדגישים את הצורך להביא ליישום הסיכום הזה.

<יובל חיו: הנושא השלישי הוא חסויות ותרומות.

<יובל חיו: בתחום הזה אני יכול להגיד שהעקרונות שנקבעו בחוק שירות בתחום של מגבית כספים והעקרונות שנקבעו בהנחיות היועץ המשפטי לממשלה לעניין תרומות וחסויות, אלה העקרונות שלפיהם צריך לעבוד.

<יובל חיו: הם מתווים את הכיוון, הם מתווים את הגבולות, וכל אירוע – וברור שבבית הנשיא יתקיימו אירועים – כל אירוע שמתקיים וכל אירוע עתידי צריך להיבחן ולהיות מנותח לפי העקרונות שנקבעו בנורמות הללו.

<יובל חיו: הדבר האחרון הוא נושא של ביקורת פנימית, אתה הזכרת אותו, אדוני היושב-ראש.

<יובל חיו: אני לא יודע מה הסטטוס כרגע, אבל אני מניח שגם המערכת של בית הנשיא תכיר בחשיבות של המוסד הזה וראוי שהוא יתקיים שם.

<יובל חיו: לסיכום אומר שאנחנו חושבים שהתיקון של הליקויים האלה יביא לשימור מעמדו של בית הנשיא, כי המעמד הוא מעמד יציב וחיובי, ובחיזוק של המוסד הזה.

<יובל חיו: כלומר, בסך הכול הביקורת נועדה בעניין הזה לתת כלי כדי לחזק את המוסד ולהביא לתפקוד – באותם מקומות שזה נדרש – נכון יותר ומותאם יותר.

אמנון כהן: תודה.

אורית סטרוק: הייתי רוצה לומר כמה דברים בפתח הדיון.

אמנון כהן: אתן לך.

אמנון כהן: תכינו את התשובות, נציבות שירות המדינה, אם מאז הדוח התקדם משהו.

אמנון כהן: משרד האוצר – מי נמצא ממשרד האוצר?

אמנון כהן: משרד המשפטים – תני לנו תשובות לגבי האפוטרופוס.

אמנון כהן: רועי מגידו ואביטל שרייבר מרשות התאגידים, ארצה לשמוע גם מכם איזו עבודה נעשתה, מה החלטתם.

אמנון כהן: אבל קודם כול ניתן לחברי הכנסת שביקשו את הדיון ואז ניתן למנכ"לית שתענה על הדברים האלה.

אמנון כהן: בבקשה, גברתי.

אורית סטרוק: ביקשתי את הדיון כי לאור כמה דברים שקרו בתקופה האחרונה נראה לי שהגיע הזמן לדוח חדש על הנושא הזה.

אורית סטרוק: אזכיר ארבעה דברים שעלו לאחרונה.

אורית סטרוק: קודם כול, היה הסיפור שהתפרסם בערוץ 2 ולא הוכחש, על עובדת של בית הנשיא שביקשה לבצע טעימות באיזושהי מסעדה בצורה לא תקנית.

אורית סטרוק: זאת אומרת, מקובל שמבצעים טעימות, אבל אז באים עם מסמך מסודר, לא עושים את זה כבילוי חברתי של אותה עובדת.

אורית סטרוק: משהו שם נראה מאוד לא תקין.

אורית סטרוק: הדבר השני, זה דבר שהתחיל אצלנו בוועדה כשהיה הדיון על האוניברסיטאות.

אורית סטרוק: שאלתי את הממונה על השכר האם ישנם מוסדות נוספים שלא כפופים לממונה על השכר באוצר.

אורית סטרוק: הוועדה קיבלה ממנו תשובה, אני קיבלתי העתק של התשובה, ושם כתוב שיש שלושה מוסדות שרואים את עצמם כגופים עצמאיים בקביעת שכר עובדיהם ותנאי עבודתם.

אורית סטרוק: שלושת המוסדות הם: הכנסת, בית הנשיא ומשרד מבקר המדינה.

אורית סטרוק: אני חושבת שבית הנשיא זה בטעות, להבנתי.

אורית סטרוק: הכנסת ומשרד מבקר אכן צריכים לבקר את הממשלה אז הם צריכים להיות עצמאיים בעניין.

אורית סטרוק: אבל בית הנשיא, אני לא מצליחה להבין מה מקומו שהוא צריך להיות מוחרג מסרגל השכר של כלל עובדי המדינה.

אורית סטרוק: הדבר השלישי הוא מה שהיה לנו לאחרונה, עם הטקסים החגיגיים סביב יום ההולדת, שמתחו ביקורת איך מבזבזים כל כך הרבה כספי מדינה על טקסים כאלה.

אורית סטרוק: ואז הגיעה תשובה מבית הנשיא שזה בכלל לא כספי מדינה, זה תרומות.

אורית סטרוק: אבל בדוח שבו אנחנו עוסקים כרגע כתוב, מודגש בירוק: מתן חסות לאירועים של גורמים עסקיים מנוגד להנחיית היועץ המשפטי לממשלה ועלול לעורר טענה של משוא פנים.

אורית סטרוק: על בית הנשיא להמשיך ולהימנע מאירוח אירועים הממומנים על-ידי גורמים עסקיים הפוגעים במוסד הנשיאות.

אורית סטרוק: אז איך זה מתסדר?

אורית סטרוק: הטענה שזה ממומן מתרומות היא טענה מאוד לא ראויה.

אורית סטרוק: הדבר האחרון, שממש, כמו שאומרים, שבר אצלי את גב הגמל, זה הספר שכולנו קיבלנו לעבור עליו - תקציב המדינה.

אורית סטרוק: אני פותחת אותו, והגרף מדבר בעד עצמו.

אורית סטרוק: אנחנו רואים זינוק שפתאום חל בשנת 2007 - זינוק בתקציב בית הנשיא, זינוק בכוח האדם של בית הנשיא ב-70%.

אורית סטרוק: זה בלתי מתקבל על הדעת ואני שואלת את עצמי מה בדיוק קרה ב-2007, וכולנו יודעים מה קרה ב-2007.

אורית סטרוק: אני חושבת שזה לא סביר.

אורית סטרוק: דרך אגב, הגשתי הסתייגות לתקציב בסעיף הזה.

אורית סטרוק: אני חושבת שהגיע הזמן שמבקר המדינה יבדוק מה קורה היום בבית הנשיא ולא רק מה קרה בדוח הקודם שהוא הוציא.

אמנון כהן: תודה.

אמנון כהן: חבר הכנסת רוזנטל, אתה רוצה רשות דיבור עכשיו או בסוף?

מיקי רוזנטל: אשמע קודם את האנשים, נראה מה תיקנו מכל הדברים.

אמנון כהן: כבוד המנכ"לית, בבקשה.

<אפרת דובדבני: תודה.

<אפרת דובדבני: קודם כול, אני מודה לך, אדוני היושב-ראש.

<אפרת דובדבני: אני מודה לך על ההזדמנות להופיע בפני חברי הוועדה ולספר ולומר, כי אנחנו רואים בבית הנשיא בית פתוח, בית שקוף.

<אפרת דובדבני: הרבה פעמים אנחנו אומרים בצחוק שבית הנשיא הוא כמו אקווריום שראוי שכל הציבור יהיה חשוף למה שקורה בו כי משמש דוגמה למה שצריך להיות בכל שירות המדינה.

<אפרת דובדבני: אתייחס לדברים לפי אומרם.

<אפרת דובדבני: קודם כול אתן איזושהי אמירה כללית ואחר כך אולי נעבור על הפרטים שהעליתם – הטיעון של מבקר המדינה, הטיעונים של גברת סטרוק ונתקדם.

<אפרת דובדבני: הביקורת של מבקר המדינה היא ביקורת ראשונה שנערכה בבית הנשיא, ביקורת שבעיקרה מתייחסת לשנים קודמות לשנות כהונתו של הנשיא פרס, בין השנים 2000 ל-2008.

<אפרת דובדבני: עובדי מבקר המדינה התחילו את הפעילות כתשעה חודשים לאחר כניסתו של הנשיא פרס לתפקיד.

<אפרת דובדבני: אני חושבת שתוכלו להעיד כאן שזכיתם לשיתוף פעולה מלא מצדנו - היו דיונים משותפים ארוכים, נתונים שנפתחו בפניכם, ספרים שנפתחו בפניכם, מחשבים.

<אפרת דובדבני: כל מה שנדרש נפתח בפני אנשי המבקר, מתוך מחשבה לשתף את אנשי המבקר.

<אפרת דובדבני: היו אפילו הרבה מאוד נקודות שביקשנו מאנשי המבקר שיתנו לנו את הממצאים כדי שנוכל ליישם את ההמלצות ולתקן את הליקויים שהיו, ובוודאי שהיו ליקויים בבית הנשיא.

<אפרת דובדבני: אני אומרת כאן תודה שכך נעשה.

<אפרת דובדבני: באמת עזרתם לנו ונתתם לנו גם הרבה מאוד הנחיות שלכם איך הדברים צריכים להיראות, דברים שלא היו בבית לפני כן.

<אפרת דובדבני: אני גם מודה לוועדה הזו, זו הזדמנות שלנו להופיע בפניכם.

<אפרת דובדבני: אתם נותנים לנו הרבה מאוד כבוד בכך שאתם מאפשרים לנו להסביר מה עשינו, מה צריך עוד לעשות וכו'.

<אפרת דובדבני: אני רוצה להגיד פה בצורה מאוד ברורה שרוב רובם של הליקויים שהצביעו עליהם בדוח תוקנו באופן מוחלט.

<אפרת דובדבני: בחלק מהליקויים התחלנו לטפל עוד לפני הדוח – בנושאים של כוח אדם, בנושאים של תקינה, בנושאים של מכרזים.

<אפרת דובדבני: עם כניסתי לתפקיד פניתי לנציבות שירות המדינה על דעת עצמי וביקשתי לקבל הנחיות איך הדברים נעשים בשירות המדינה, כי הדברים לא נעשו כך בבית הנשיא לפני כן, לחלוטין לא.

<אפרת דובדבני: מעבר למשבר הגדול שהיה בבית הנשיא בעקבות החקירות, אנשים היו במצב נפשי מאוד קשה.

<אפרת דובדבני: היה סוג של כאוס, אנשים לא האמינו אחד לשני.

<אפרת דובדבני: בגלל החקירות היו תחושות מאוד קשות לאנשים והיה צריך לשקם את הבית הזה.

<אפרת דובדבני: הפנייה היתה לנציבות שירות המדינה כדי לראות איך אפשר להחיל את הסדרים של המנהל התקין בבית הנשיא.

<אפרת דובדבני: התחלנו את זה עוד לפני הביקורת, אבל בוודאי שהביקורת שלכם עזרה מאוד ועשינו את זה, אני חייבת להגיד, יד ביד עם מבקר המדינה.

<אפרת דובדבני: אני גאה לומר שפעלנו לתקן את כל הליקויים, כולל הפנייה לנציבות שירות המדינה, כולל עבודה יחד עם מבקר המדינה.

<אפרת דובדבני: אני חושבת שהדבר בא לידי ביטוי גם בסיפא של דוח המבקר, שציין שאנחנו התייחסנו לליקויים שעלו ופעלנו כדי לתקן אותם.

<אפרת דובדבני: המבקר גם ציין בפנינו שהוא רואה בחיוב את המהלכים שלנו לתקן את כל הטעון תיקון.

<אפרת דובדבני: הדברים האלה לוקחים זמן, ואני חושבת שהתקדמנו כברת דרך ורוב רובם של הדברים כבר תוקנו.

אמנון כהן: לגבי כוח האדם, מה תיאמתם עם נציבות שירות המדינה?

אמנון כהן: איזה סוג של תקנים יהיו במקביל לתקן המקובל; מצבת כוח אדם, כי כמו שציינה הגברת סטרוק, עליתם מבחינה תקציבית ומבחינת כוח אדם.

אמנון כהן: כלומר, לא רק פעילות אלא גם כוח אדם.

אמנון כהן: אז אם זה מתואם - - -

אורית סטרוק: איך אתם מסבירים את הגרף הזה?

<אפרת דובדבני: את רוצה שאתייחס לזה או שאתייחס כשנדבר על התקציב, כי חבל לי לעבור - - -

אורית סטרוק: תתייחסי מתי שאת רוצה, העיקר שתתייחסי.

<אפרת דובדבני: אין חשש שלא אתייחס למה שאמרת.

<אפרת דובדבני: בנושא של כוח אדם, כל הליקויים תוקנו וטופלו.

<אפרת דובדבני: מעבר לפנייה לנציבות שירות המדינה, עבדנו בהתאם לכללי התקשי"ר, החלנו עלינו את כללי התקשי"ר.

<אפרת דובדבני: הקמנו אצלנו תקן מבני – מה שלא היה לפני כן; עץ ארגוני – שלא היה לפני כן; תיאורי תפקיד – שלא היו לפני כן; עבדנו על מתח דרגות מסודר – מה שלא היה לפני כן.

<אפרת דובדבני: דברים שלא היו קיימים הכנסנו בצורה מסודרת.

<אפרת דובדבני: השינוי שאנחנו מדברים בנושא תקן כוח אדם נעשה גם עם תיאום של המנהלים שלנו; נעשתה התאמה של מתח הדרגות למקובל בשירות הציבורי; המרה של משרות; מצבת כוח אדם מסודרת.

<אפרת דובדבני: כל אלה דברים שעולים בדוח ותוקנו באופן מוחלט.

<אפרת דובדבני: התיקונים האלה, שכלולים גם בגיבוש של תקן כוח אדם, במצבת כוח אדם וכו', נעשו לפי מה שנהוג בשירות המדינה, בתיאום עם התקשי"ר ובתיאום לנציב שירות המדינה.

<אפרת דובדבני: עשינו גם תִקְנון של תקנון בית הנשיא.

<אפרת דובדבני: הדוח מצביע על מצב שעובדים מסוימים במשרות מסוימות לא עבדו בהתאם למה שנהוג.

<אפרת דובדבני: בעצם, מתח הדרגות שלהם היה שונה ממה שנהוג בשירות המדינה.

<אפרת דובדבני: יש דברים שאי אפשר לשנות, זאת אומרת אי אפשר לקחת אותם אחורה, אבל מרגע שהעובדים האלה פרשו – וחלק מהם פרשו - עובדים חדשים התקבלו ושינינו את המשרה הזאת למשרה שמותאמת יותר לשירות הציבורי.

<אפרת דובדבני: אלה דברים שכבר נעשו.

אמנון כהן: אם צריכים לקלוט עובדים חדשים, איפה מתפרסם המכרז?

<אפרת דובדבני: לגבי מכרזים, אני באמת גאה לומר שעשינו פה מהפכה של ממש בכל מה שקשור למכרזים.

<אפרת דובדבני: לפני ההגעה שלנו לבית הנשיא לא היו מכרזים, זה לא היה נהוג בכלל.

<אפרת דובדבני: עבדו בכל מכרזים - - -

אמנון כהן: חבר מביא חבר?

אמנון כהן: איך זה היה?

<אפרת דובדבני: אני לא רוצה להיכנס לחבר מביא חבר, אבל - - -

אמנון כהן: איך קלטו?

אמנון כהן: אם צריך היה מזכירה, למשל.

<אפרת דובדבני: קלטו לא לפי מכרזים – תן לי להיות עדינה ונעימה - לא רק כוח אדם, גם התקשרויות.

אמנון כהן: ואיך זה היום?

אמנון כהן: מה שחשוב זה היום.

<אפרת דובדבני: היום הכול עובד לפי תקשי"ר.

<אפרת דובדבני: היועצת המשפטית שלנו נתנה הנחיה מדויקת וברורה ואנחנו לא זזים ממנה לא ימינה ולא שמאלה.

<אפרת דובדבני: כל דבר נעשה לפי כללים של שירות המדינה, מכרזים של שירות המדינה – מכרזים פנימיים, מכרזים פומביים, מכרזים של התקשרויות.

<אפרת דובדבני: למה אני אומרת שאני גאה?

<אפרת דובדבני: כי זו מערכת שקשה להקים אותה.

<אפרת דובדבני: קל לדבר עליה אבל קשה להקים.

<אפרת דובדבני: זו מערכת שבאה לא מאפס אלא ממינוס, זה משהו שלא היה קיים לפני כן.

<אפרת דובדבני: הקמנו אותה, ועשינו את זה יד ביד עם הנציבות, יד ביד עם אנשי המבקר, שהעירו לנו ברוב טובם על נקודות בעייתיות ואיך אפשר לתקן אותם.

<אפרת דובדבני: וכמובן, ההנחיות של היועצת המשפטית שלנו, שהן נר לרגלינו.

אמנון כהן: אתם מארחים – במוסד של נשיא המדינה יש המון אירועים.

אמנון כהן: כנראה היה אינטרס להציף נושא מסוים, אני לא יודע, אבל איך אתם בוחנים איזו מסעדה ראויה, ממי לרכוש את הקייטרינג?

אמנון כהן: כי אם בא נשיא ממדינה אחת - יש לה אופי מסוים, מדינה אחרת זה אופי אחר, אולי.

אמנון כהן: אתם רוצים שהאורחים גם ייהנו, שירגישו טוב, ולכן צריך לצאת לטעימות.

אמנון כהן: אבל בכתבה שמדברת עליה חברת הכנסת סטרוק אמרו שגם משרד החוץ מארח, אז יש להם מין וואוצ'ר שבאים אתו ואומרים שהם רוצים לטעום, אבל שלא יהיה הפסד למסעדה.

אמנון כהן: אז יכול להיות שיש מקומות מסוימים שאומרים שאם מחר מוסד הנשיאות מזמין מאה מנות לפחות, אז אין לי בעיה, כמסעדה, לספוג שתיים-שלוש מנות על מנת שיעשו טעימות.

אמנון כהן: אם היום אני סוגר אולם שמחות לבן שלי, אז אני הולך לאולם, אני אומר שיהיו לי 500 אורחים, ואז הוא אומר: יהיה לך ערב טעימות.

אמנון כהן: הוא לא לוקח ממני כסף על זה.

אמנון כהן: הוא אומר: אני מארח אותך, תביא את המשפחה.

אמנון כהן: אני לא יודע איך זה הולך פה, בגלל אתיקה - שלא ייראה, כי היו פה אינטרסים.

אמנון כהן: לכן צריך פה איזשהו נוהל מסודר.

אמנון כהן: הרי אף אחד לא מתעשר אם מקבל שלוש מנות, פחות או יותר.

אמנון כהן: לפעמים אתיקה זה יותר.

אמנון כהן: אני, לאירוע שלי, למשל, אני אומר: תכניס את זה לחשבון שלי, אני לא רוצה להסתבך אתך כי אני איש ציבור.

אמנון כהן: אבל בוודאי שזה מקובל אצל עמך ישראל, שיכולים לבוא לטעום ואז לבחור את המנה המועדפת עליהם.

<אפרת דובדבני: אמנם, גברת סטרוק, זה לא קשור לדוח לחלוטין, אבל אשמח להגיב כי, כמו שאמרתי, זה נותן לנו במה ואפשרות להגיב ואותי זה משמח באופן עקרוני.

<אפרת דובדבני: בית הנשיא, כמו שאמרת, הוא מקום שמארח מנהיגים מחו"ל.

<אפרת דובדבני: הפרוטוקול, באחד מהתפקידים הראשיים של הנשיא, זה כשמגיע ראש מדינה הוא מגיע בבוקר לנשיא להתקבל בקבלת פנים רשמית, שזה אומר עם אנשי צה"ל, עם סגל א' ויש את הנאומים הידועים, פגישה מדינית ופגישת עבודה.

<אפרת דובדבני: ובערב הנשיא המתארח מגיע לבית הנשיא יחד עם הצוות שלו לארוחה שנחשבת ארוחת פרוטוקול, ארוחה חגיגית.

<אפרת דובדבני: זו קבלת הפנים שמדינת ישראל עורכת לנשיא שמגיע יחד עם כל הפמליה שלו.

<אפרת דובדבני: זה אחד האירועים הכי חשובים, כי בסופו של דבר, כפי שאנחנו יודעים, יחסים בין מדינות נקבעים גם לפי התחושה - האירוח, הכבוד שאתה נותן לאותה מדינה.

<אפרת דובדבני: אין שום סיבה למדינה מסוימת להצביע ולהרים יד באו"ם יחד עם מדינת ישראל אלא אם נותנים להם את התחושה הטובה – תחושת הכבוד, ההכרה במה שהם עושים.

<אפרת דובדבני: לכן שמים הרבה דגש על האירוח.

<אפרת דובדבני: מי שמזמין ומי שמשלם על האירוח זה משרד החוץ.

<אפרת דובדבני: אמנם אנחנו מארחים אותם אצלנו בבית הנשיא והנשיא הוא המארח הרשמי, אבל מי שמשלם ועוזר להסדרת כל העניין הזה הוא משרד החוץ.

<אפרת דובדבני: אלה דברים שטופלו לפני שנים.

<אפרת דובדבני: לגבי המקרה שדווח - - -

אמנון כהן: אמרו שזו היתה מישהי מבית הנשיא, לא ממשרד החוץ.

<אפרת דובדבני: נכון.

<אפרת דובדבני: מכיוון שהאירוע הוא אצלנו והאירוח הוא של נשיא מדינת ישראל, אנחנו הולכים לבדוק - מה שלא קורה במקומות אחרים.

<אפרת דובדבני: זאת אומרת, זה בדרך לא נעשה במשרד החוץ ולא במקומות אחרים.

<אפרת דובדבני: אנשים שלנו, הממונה על קשרי - - -

אמנון כהן: אתם לא סומכים על משרד החוץ או שזו בדיקה נוספת?

אמנון כהן: הם כבר בדקו.

אורית סטרוק: ברור שאתם צריכים לבדוק בעצמכם.

<אפרת דובדבני: הם משלמים, אנחנו צריכים לדאוג לאירוח.

אמנון כהן: אתם בוחרים - - -

<אפרת דובדבני: אנחנו בוחרים, אנחנו בוחרים גם איך זה ייראה, אנחנו מתאימים את זה גם לאופי של האיש.

<אפרת דובדבני: אנחנו עושים עליו בדיקה – אם האיש אוהב כזה דבר או כזה דבר, אנחנו רוצים לכבד אותו ורוצים להראות לו שניתנה תשומת הלב.

<אפרת דובדבני: אני אומרת לכם את האמת - יצאנו לטעימות, כמו שתמיד יוצאים לטעימות, כמו שכאשר יש חתונה יוצאים לטעימות וטועמים אם המנה הזאת טעימה, אם מנה אחרת לא טעימה, איך זה עובד.

<אפרת דובדבני: חייבים לטעום כדי לראות אם הדברים טובים וראויים, וזה מקובל לגמרי.

<אפרת דובדבני: הבענו צער על זה שהשף או מישהו אחר שם הרגיש לא נוח עם העניין.

<אפרת דובדבני: אז קודם כול הבענו את הצער שלנו שזה קרה.

<אפרת דובדבני: הוצאנו גם הנחיות חדשות והפקנו לקח מהעניין.

<אפרת דובדבני: מיד הגבנו ותיקנו את מה שטעון תיקון על פי הנחיה של היועצת המשפטית - - -

אמנון כהן: נאמר שם שבגלל שנתנו לכם טעימות כבר לא תזמינו.

אמנון כהן: זאת אומרת, זה היה לא יפה.

אורית סטרוק: לא, אדוני היושב-ראש.

אורית סטרוק: אני רוצה לחדד את זה, לכן אשמח מה הלקחים שהפקתם ומה ההנחיות.

אורית סטרוק: מה שנאמר בערוץ 2 זה שמקומות אחרים, כמו למשל משרד החוץ, שעורכים טעימות כאלה לא בא סתם עובד של משרד החוץ ואומר: בא ל לי לטעום, תן לי לטעום.

אורית סטרוק: אלא יש נייר מסודר, הפניה רשמית של המוסד המארח, עם איזשהו טופס, עם איזשהו תשלום שהמוסד הזה משלם.

אורית סטרוק: יש נוהל מסודר לדבר הזה ואתם נהגתם ללא נוהל בכלל, אלא סתם באתם.

<יורם רביב: אני יכול לענות, ברשותך אפרת?

<יורם רביב: אני המשנה למנכ"ל ואחראי על התחום של המינהל בבית הנשיא.

<יורם רביב: אני כבר אומר, שעם כל הצער, לא כל מה שנאמר בכתבה היו דברים מדויקים.

אורית סטרוק: אתה לא צריך להסביר שלא כל מה שכתוב בתקשורת הוא מדויק.

אורית סטרוק: אני האחרונה שאתה צריך להסביר לה.

<יורם רביב: אז חסכת לי נאום של רבע שעה.

<יורם רביב: לגופו של עניין, בבית הנשיא מקפידים הקפדה יתרה.

<יורם רביב: יש לנו מחלקת אירועים, ואותה גברת שצוטטה בכתבה, התפקיד שלה הוא בקרת האיכות.

<יורם רביב: היא אחראית על כל האירועים, היא אחראית שזה יתנהל בסטנדרטים הכי גבוהים.

<יורם רביב: יש לנו נוהל מסודר בנושא, לשאלתך.

<יורם רביב: כל אירוע מהסוג הזה מתבצע בהליך של מכרז.

<יורם רביב: דהיינו, מוציאים מכרז לחברות קייטרינג – זו לא החלטה שרירותית – מגדירים מה הסטנדרטים, מה הספציפיקציות של המפרט, ומתוך אותם מגישים נבחרת ההצעה הזולה ביותר, בתיאום עם משרד החוץ שהוא זה שמשלם.

<יורם רביב: משרד החוץ לא נוהג לעשות טעימות, לשאלתך.

<יורם רביב: הוואוצ'רים של משרד החוץ שמדובר עליהם הם ואוצ'רים לארוחות במסעדה.

<יורם רביב: אנחנו לא באים לארוחות במסעדות.

<יורם רביב: זו פעם ראשונה, מאחר שזו היתה ארוחה קטנה, ניתנה אפשרות גם למסעדה ספציפית שהומלצה על-ידי משרד החוץ.

<יורם רביב: אנחנו הרי לא מכירים, משרד החוץ הפנה אותנו למסעדה הזאת.

<יורם רביב: דרך אגב, משרד החוץ לא טרח לעדכן אותנו שיש ואוצ'רים, כי אין לנו שום סיבה שלא להשתמש בוואוצ'רים.

<יורם רביב: אותה מנהלת, בהתאם לנוהל שקיים בבית הנשיא, פנתה לאותה מסעדה וביקשה לעשות תהליך של בקרת איכות, שהוא כמקובל בשוק.

<יורם רביב: דרך אגב, בנושא הזה אין עוררין, אין חילוקי דעות.

אמנון כהן: היום זה מסודר, עם - - - ?

<יורם רביב: מסודר לגמרי.

אמנון כהן: תודה, אנחנו מתקדמים.

אורית סטרוק: מה היו הלקחים שהפקתם?

מיקי רוזנטל: הם אומרים שיש להם נהלים והכול היה בסדר.

<אפרת דובדבני: הלקחים שלנו בעקבות העניין הם גם בשביל מראה עיניים, מה שנקרא.

<אפרת דובדבני: היועצת המשפטית שלנו הנחתה אותנו בצורה מאוד מסודרת ליצור נוהל כיצד פונים למקום, איך מציגים את עצמנו וכו'.

<אפרת דובדבני: לא היו בעיות עד עכשיו אני מניחה שעל אחת כמה וכמה לא יהיו בעיות בהמשך.

אמנון כהן: מה עם הקרנות?

<אפרת דובדבני: אוקיי, נמשיך לדבר על הקרנות של בית הנשיא.

<אפרת דובדבני: רוב הדוח מדבר על קרנות שהיו בתקופות קודמות לשלנו.

אמנון כהן: אבל הן ממשיכות.

אמנון כהן: מה, הן מתו?

<אפרת דובדבני: לא, לא.

<אפרת דובדבני: אלה קרנות מתקופת הנשיא קציר, גם מתקופת הנשיא קצב, גם מתקופת הנשיא הרצוג.

אמנון כהן: אבל אני שואל על היום.

<אפרת דובדבני: סיימנו את הפעילות של הקרנות.

מיקי רוזנטל: אין קרנות?

<אפרת דובדבני: אני עושה הבדלה בין קרנות לבין הקדש.

<אפרת דובדבני: השאלה היא למה אתם מתכוונים.

אמנון כהן: גם וגם.

מיקי רוזנטל: גם וגם.

<אפרת דובדבני: אז קודם כול אני רוצה להסביר לכם מה זה הקדש.

מיקי רוזנטל: אנחנו מבינים מה זה הקדש.

מיקי רוזנטל: לא צריך להסביר לנו.

<אפרת דובדבני: קיבלנו את ההנחיה של היועץ המשפטי לממשלה שחייבים לסיים את הפעילות שלהם.

<אפרת דובדבני: קיבלנו את זה באופן מוחלט ואנחנו נמצאים כרגע בשלבים הסופיים עם משרד המשפטים, עם רשם ההקדשות ועם היועץ המשפטי לממשלה כדי לראות איך אפשר לסגור את זה בצורה סופית.

<אפרת דובדבני: אנחנו כבר ממש בשלבים סופיים.

<אפרת דובדבני: היתה לזה התייחסות גם בדוח המבקר.

<אפרת דובדבני: אלה דברים שלוקחים זמן.

<אפרת דובדבני: במקרה של אחת ההקדשות היתה מעורבת משפחה שלא רצתה לסיים את זה, אפילו שהתקבלה הנחייה מהיועץ המשפטי לממשלה, והיינו צריכים לדבר אתם בצורה עדינה וגם לא להעליב אותם כי בסך הכול המטרה שלהם היתה טובה.

<אפרת דובדבני: אלה אנשים שרצו לתרום כסף למדינת ישראל ואנחנו אומרים להם: תעצרו, אנחנו לא רוצים את הכסף שלכם.

<אפרת דובדבני: צריך לעשות את זה בצורה שהם לא ייעלבו.

אמנון כהן: רוצים את הכסף, אבל בדרכים אחרות.

<אפרת דובדבני: עכשיו זה עולה לבית המשפט ובית המשפט יעביר את הכסף הזה לאן שצריך להעביר במדינה.

<אפרת דובדבני: זה לא יהיה בבית הנשיא.

<אפרת דובדבני: זה כדי למנוע את המצב שהם נעלבים, כי בסך הכול הכוונה שלהם היתה טובה.

אמנון כהן: אביטל, מה את אומרת?

<אביטל שרייבר: אנחנו רשם ההקדשות מאז שהוקמה הרשות ב-2006, משויך לרשות התאגידים.

אמנון כהן: אנחנו לא רוצים לסגור את ההקדשות, רוצים שיתרמו כמה שיותר, שילך לצרכים חברתיים.

אמנון כהן: אבל צריך רק להסדיר את זה.

מיקי רוזנטל: שיהיה מנוהל בצורה סבירה.

אמנון כהן: גם לא אכפת לי שזה יישאר בבית הנשיא.

אמנון כהן: אני לא רוצה לקחת.

<אביטל שרייבר: הנחיית היועץ המשפטי לממשלה והחשכ"ל עוד מ-2001 אמרה שלא נכון שינוהלו הקדשות במסגרת בית הנשיא.

אמנון כהן: אז איפה זה יהיה?

<אביטל שרייבר: יש המון הקדשות שמנוהלים באופן פרטי על-ידי נאמנים שממונים על-ידי גורמים שונים, בין היתר בית המשפט.

<אביטל שרייבר: עוד בשלב טיוטת דוח מבקר המדינה בינואר 2010 התקיימה ישיבה נוספת אצל המשנה ליועץ המשפטי לממשלה, מייק בלס, בהשתתפותנו ובהשתתפות הגורמים מבית הנשיא וסוכם המתווה לאופן סיום פעילות ההקדשות.

<אביטל שרייבר: מאז רשם ההקדשות גם מינה רואה חשבון שהיה בקשר עם בית הנשיא - - -

אמנון כהן: אדוני מבקר המדינה, היית חסר לי בדיון.

אמנון כהן: מה שלומך, אדוני?

אמנון כהן: בבקשה, תמשיכי.

<מבקר המדינה יוסף שפירא: זה לא הייתי במסיבות, הייתי בוועדת הכספים.

אמנון כהן: אישרת את התקציב ל-2013–2014?

<מבקר המדינה יוסף שפירא: כן.

<אביטל שרייבר: בית הנשיא נמצא בקשר אתנו, וכפי שציינה מנכ"לית בית הנשיא, אכן סיום ההקדשות יכול להיעשות רק על-פי החלטת בית המשפט, ולכן מלווים ונלווה את בית הנשיא בהגשת בקשה כזאת שתאפשר או את סיומם או את המשך אותו הקדש מסוים - - -

אמנון כהן: זה נמצא באמצע תהליך כרגע?

<אביטל שרייבר: כן.

<אביטל שרייבר: זה נמצא בפניות של - - -

אמנון כהן: מאז הדוח, מ-2008?

מיקי רוזנטל: איזשהו הקדש נסגר מאז הדוח?

<אביטל שרייבר: מדובר בשלושה הקדשות, שניים מהם עם סכומים מאוד קטנים – יחסית להקדשות זה נחשב סכום קטן - בסביבות 100,000 שקל.

<אביטל שרייבר: קרן צ'ורלי, שהיא הדבר המרכזי, ב-2010 דווח לנו שיש בה כ-9 מיליון שקלים שנתרמו על-ידי - - -

אמנון כהן: למטרה מסוימת?

<אביטל שרייבר: למטרות רחבות.

<אביטל שרייבר: הם צורפו לקרן בית הנשיא שעסקה במטרות רחבות.

<אביטל שרייבר: על פי הנחיית היועץ המשפטי לממשלה, מכיוון שבקרן הזו היו מעורבים גם נשיא המדינה וגם נציגי משפחת צ'ורלי, היה צריך בתיאום עם המשפחה להסכים על המשך פעילות הקרן או סגירתה באופן שבית הנשיא לא ימשיך להיות מעורב.

אמנון כהן: מתי יסתיים התהליך הזה?

<אביטל שרייבר: כרגע התהליך הזה תלוי בקידומו על-ידי בית הנשיא, תוך ליווי שלנו.

אמנון כהן: איפה זה עומד, גברת דובדבני?

<אפרת דובדבני: זה עומד ממש לקראת הסוף.

<אפרת דובדבני: אני שוב אומרת: יש פה משפחה מאתגרת.

<אפרת דובדבני: אנחנו עובדים על זה שלא ייעלבו.

<אפרת דובדבני: בסך הכול הכוונות שלהם היו מאוד טובות.

אמנון כהן: אבל צורכי עמך מרובים, יש הרבה צרכים, אז לא לדחות אותם.

<אפרת דובדבני: לנו אין שום כוונה להמשיך למשוך את העניין.

<אפרת דובדבני: אנחנו מדברים אתם, אנחנו בקשר אתם, אנחנו יודעים בדיוק מה צריך לעשות בעניין הזה.

<אפרת דובדבני: הפסקנו לגמרי להשתמש באיזה שהם כספים.

אמנון כהן: ומה לוח הזמנים?

אמנון כהן: אני לא רוצה לקיים עוד פעם דיון בשביל זה.

אורית סטרוק: 9 מיליון שקל, למה הם מיועדים?

<אפרת דובדבני: זה ההקדש שנתנה משפחת צ'ורלי.

<אפרת דובדבני: בזמנו, כשהיא נתנה את זה, היא רצתה לתת את זה לנושאים בריאותיים, לנושאים - - -

אורית סטרוק: ולא חבל?

אורית סטרוק: שלוש שנים זה עומד כאבן שאין לה הופכין.

<אפרת דובדבני: חבל מאוד מאוד.

<אפרת דובדבני: רצינו לעשות בזה שימוש - - -

אורית סטרוק: צריך רק להעביר את זה ואז - - -

<אפרת דובדבני: יש פה מה שנקרא צנעת הפרט ובגלל זה לא אכביר במילים.

<אפרת דובדבני: המשפחה צריכה להסכים, ומרגע שהמשפחה נותנת את ההסכמה שלה – מה שאין כרגע, ואנחנו עובדים על זה בצורה עדינה מאוד – זה מגיע לבית המשפט ואז בית המשפט הוא זה, ורק הוא, שיכול לתקן את המצב.

<אפרת דובדבני: תאמיני לי, אנחנו עובדים על זה כמו פסיכולוגים.

אמנון כהן: תתקדמי בבקשה לנושא הבא – גיוס תרומות.

אורית סטרוק: רגע, הקרנות קודם.

אורית סטרוק: היא דיברה על ההקדשות, היא לא דיברה על הקרנות.

<אפרת דובדבני: אנחנו מדברים על קרן של האפוטרופוס הכללי שהיתה בשימוש נשיא המדינה.

<אפרת דובדבני: האפוטרופוס הכללי דיבר אתנו כמה וכמה פעמים וחיווה את דעתו שהדרך שבה זה נעשה לא מתאימה.

<אפרת דובדבני: הסיבה שזה לא מתאים היא שהיכולת של בית הנשיא לבקר על הסכומים שניתנו היתה כמעט אפסית.

<אפרת דובדבני: אי לכך הקמנו ועדת היגוי ויחד עם ממצאי מבקר המדינה החלטנו להפסיק את פעילות הקרן והחלטנו שהכספים האלה יינתנו לנו לקרן שקשורה לרווחה, ללימוד, לעשייה למען עם ישראל.

<אפרת דובדבני: אנחנו מקוויים שנקבל את האישור ואת התקציב מהעזבונות בזמן הקרוב.

אמנון כהן: היום אתם לא מחלקים?

<אפרת דובדבני: היום אף אחד לא מחלק שום דבר, בגלל שעם כל הנושא - - -

אמנון כהן: אבל צורכי עמך מרובים, הרבה פונים לבית הנשיא.

אמנון כהן: אני זוכר שהייתי יושב-ראש הוועדה לפניות הציבור והיתה קרן של יושב-ראש הכנסת והיתה קרן של הנשיא.

<אפרת דובדבני: ברורה לנו המצוקה.

<אפרת דובדבני: מצד אחד, אנחנו חייבים לעבוד לפי הנהלים ולפי מה שנכפה אלינו, אבל מכיוון שאנחנו מכירים בצורך בית הנשיא יזם פרויקט מופלא.

<אפרת דובדבני: מכיוון שרוב הבעיות היו בעיות בריאותיות, בעיות של צרכים של אנשים שאין להם לאן לגשת, יצרנו מפגש של אנשים שרוצים לעשות דברים בהתנדבות – רופאי שיניים, למשל – חיברנו אותם עם שירותי הרווחה במדינת ישראל יחד עם משרד הבריאות ויצרנו פרויקט מקסים של עזרה הדדית.

אמנון כהן: מתי תתחיל הקרן לפעול מחדש, בפלטפורמה חדשה ובקריטריונים חדשים?

<אפרת דובדבני: ברגע שוועדת העזבונות תאשר.

אמנון כהן: תקציב רק.

אמנון כהן: אבל כל הקריטריונים – למי מגיע, מה מגיע – זה מסודר?

<אפרת דובדבני: על הקריטריונים עבדנו יחד עם היועצת המשפטית שלנו והכל, פחות או יותר מוסדר.

אמנון כהן: אוקיי.

אמנון כהן: עוד שאלה, חברת הכנסת סטרוק?

מיקי רוזנטל: הגענו לנושא של החסויות.

מיקי רוזנטל: בעניין הזה מבקר המדינה- - -

אמנון כהן: הסעיף האחרון זה גיוס תרומות ומתן חסויות וחבר הכנסת רוזנטל רוצה להגיד על זה משפט.

מיקי רוזנטל: כן.

מיקי רוזנטל: שמתן החסות לוועידת הנשיא, היה ראוי שתתבצע מכספים - - -

אמנון כהן: של המדינה.

אמנון כהן: אתה יודע כמה כסף זה?

אמנון כהן: יש לנו בור תקציבי, 40 מיליארד.

אורית סטרוק: נחליט כמה אנחנו יכולים להקציב לנושא כמדינה.

אמנון כהן: אבל ברמה הלאומית זה דבר חשוב.

מיקי רוזנטל: למיטב ידיעתי, אתם ממשיכים לנהוג כך למרות ההערה של מבקר המדינה.

מיקי רוזנטל: מה תגובתך?

אמנון כהן: על גיוס תרומות ומתן חסויות.

<אפרת דובדבני: מדובר על שני נושאים.

<אפרת דובדבני: נושא אחד זה הנושא שהיה קיים בתקופה של הנשיא קצב וגם של נשיאים קודמים.

<אפרת דובדבני: אמר על זה מבקר המדינה: מתן חסות לאירועים של גורמים עסקיים מנוגד להנחיית היועץ המשפטי לממשלה.

<אפרת דובדבני: אני רוצה לומר באופן ברור שאנחנו הפסקנו את כל הנושא של מתן חסויות של גורמי עסקיים לבית הנשיא לחלוטין.

<אפרת דובדבני: עשינו את זה בהמשך להנחיות של היועץ המשפטי לממשלה, אבל גם להנחיות מאוד ברורות ומפורשות של היועצת המשפטית שלנו.

<אפרת דובדבני: אין זה אומר שאין הרבה מאוד פניות של הרבה מאוד גורמים שרוצים לקיים אירועים בבית הנשיא, משום שהאירועים האלה מקבלים הרבה מאוד תקשורת, הרבה חשיפה.

<אפרת דובדבני: אנחנו מחויבים להוראות של היועצת המשפטית שלנו ומקיימים אותן במלואן – אין דבר כזה יותר בבית הנשיא.

<אפרת דובדבני: זה משהו שתוקן במאה אחוז.

<אפרת דובדבני: הנושא השני שדובר עליו זה הנושא של ועידת הנשיא.

<אפרת דובדבני: אולי אספר בכמה מילים על מה מדובר.

<אפרת דובדבני: מדובר על יוזמה של הנשיא פרס.

<אפרת דובדבני: המחשבה שלו היתה להקים בירושלים ועידה בין-לאומית "פונים אל המחר".

<אפרת דובדבני: הכוונה היתה – לא רק הכוונה אלא זה מה שקורה, פעם חמישית שהוועידה מתכנסת בירושלים בבנייני האומה.

<אפרת דובדבני: זה מפגן עוצמה של העם היהודי, של היכולות של העם היהודי, של המוח היהודי.

<אפרת דובדבני: הכוונה היא להציג את מדינת ישראל באור הסברתי מהטובים ביותר שיש.

<אפרת דובדבני: מדובר על ועידה שמושכת אליה אלפי אנשים.

<אפרת דובדבני: השנה 1,800 אורחים מחו"ל, ביניהם זוכי פרס נובל, כלכלנים בעלי שם בין-לאומי, מגיעים לשם מרצים שכל העולם משחר לפתחם.

<אפרת דובדבני: מגיע הטופ של הליין של העם היהודי להרצאות, לפאנלים מרתקים, תערוכות בנושא המוח, תערוכות בנושאים שמדגישים את היכולות של העם היהודי.

<אפרת דובדבני: אני יכולה לספר לכם, כפי שידוע לכולנו מסביב לשולחן הזה, שמבחינה הסברתית מדינת ישראל לא נמצאת בשיאה בשנים האחרונות, ואני יכולה לומר שהאירוע הזה הוא מבחינת מהפך.

<אפרת דובדבני: מגיעים לסקר את האירוע הזה אלפי צוותי תקשורת מכל העולם, צוותי תקשורת שלא מגיעים אף פעם – מסין, מהודו, מיפן, צוותי תקשורת ערבים - שמציגים את מדינת ישראל באור אחר, אור שאנחנו לא רגילים לראות, וזו היתה המטרה של הנשיא פרס.

<אפרת דובדבני: מאז הדוח הראשון שיצא נעשה שינוי מוחלט.

<אפרת דובדבני: כל הטיפול בוועידת הנשיא עבר לאוניברסיטה העברית בירושלים.

<אפרת דובדבני: ומי ראוי יותר מהאוניברסיטה העברית בירושלים לנהל את הוועידה הזאת?

<אפרת דובדבני: כל הנושא של התכנון - - -

אורית סטרוק: בכל זאת, אנחנו אנשים אינטליגנטים.

אורית סטרוק: זה לא נראה לך קצת כביש עוקף?

אורית סטרוק: הרי בסופו של יום האוניברסיטה העברית גייסה תרומות מאנשי עסקים.

אורית סטרוק: הציבור לא כל כך מטומטם, אנחנו מבינים שבעצם בית הנשיא גייס תרומות, רק הוא העדיף לעשות את זה דרך האוניברסיטה העברית.

אורית סטרוק: 11 מיליון שקל גויסו מגורמים כמו – אתן לך שמות?

אורית סטרוק: הגברת שטראוס, אדון עקירוב ועוד ועוד.

אורית סטרוק: אנחנו לא טיפשים.

מיקי רוזנטל: הביקורת היא לא על טיב האירוע ועל מהותו.

אמנון כהן: האירוע חשוב, ודאי.

מיקי רוזנטל: אין חולק - - -

אורית סטרוק: אנחנו בעד.

אורית סטרוק: תעשו אירועים מפוארים, אדרבא.

מיקי רוזנטל: איש לא חולק על חשיבותו של האירוע ואיש לא מפקפק ביכולות של הנשיא לגייס את העולם לטובת מדינת ישראל.

מיקי רוזנטל: המבקר העיר הערה, שלא ראוי שהדבר הזה ייעשה מכספי תרומות אלא מכספי המדינה.

אמנון כהן: לפני כן דיברה חברת הכנסת סטרוק על הרף של התקציב שעולה.

אמנון כהן: אני מתלבט עם עצמי – האירוע הוא חשוב, טוב למדינה בתקופה קשה.

אמנון כהן: אם נעמיס עוד 11 מיליון על תקציב המדינה, בסוף נשאל שוב: למה רף ההוצאות גבה?

אורית סטרוק: אנחנו פה בכנסת.

אורית סטרוק: אנחנו רוצים לעשות כל מיני דברים במסגרת הכנסת, ואנחנו כובלים את עצמנו לתקציב מסוים – גם על זה אנחנו חוטפים ביקורת – ואומרים: זה מה שיש.

אורית סטרוק: יש גם חולים בבתי חולים, יש גם נוער שמידרדר לסמים - יש הרבה צרכים למדינה.

אורית סטרוק: עכשיו באתי מישיבה של ועדת הכספים עם השר לביטחון הפנים – הצרכים זועקים לשמיים.

אורית סטרוק: אבל אם מדינת ישראל רוצה שיהיה אירוע מפואר של נשיא המדינה, ויכול להיות שזה דבר שאנחנו דווקא רוצים אותו, זה הכבוד הלאומי שלנו וכו', כפי שתיארה המנכ"לית, אדרבא, המדינה תשקיע כפי שהיא רואה לנכון להשקיע.

אורית סטרוק: אם אומר המבקר שלא ראוי שיהיו תרומות ואומרת המנכ"לית: אנחנו קיבלנו את זה, אז אי אפשר ללכת עם ולהרגיש בלי.

אורית סטרוק: הציבור לא מטומטם.

אורית סטרוק: כשמעבירים את העניין הזה לאוניברסיטה העברית ובסופו של יום רואים שהאוניברסיטה העברית גייסה 11 מיליון שקל מגורמים שהם במובהק גורמים עסקיים, האם זה לא סותר את ההנחיה המפורשת של מבקר המדינה?

<אפרת דובדבני: קודם כל, סתם לידיעה, כשמתרימים כספים זה לעולם יבוא מגורמים עסקיים וזה לא יבוא מבית תמחוי.

<אפרת דובדבני: אלה הגורמים שיכולים לתת כסף.

אורית סטרוק: את אמרת - - -

<אפרת דובדבני: גברת סטרוק, הקשבתי לך רוב קשב.

אורית סטרוק: גם אני הקשבתי לך.

אורית סטרוק: את אמרת שלא ראוי שזה יהיה מגורמים עסקיים ולכן העברתם לאוניברסיטה העברית.

<אפרת דובדבני: הקראתי את מה שהיה בדוח המבקר ועכשיו אומר את זה בצורה מפורשת וחד-משמעית.

<אפרת דובדבני: בית הנשיא והנשיא לא עוסקים ולא מחוברים בגיוס כספים ובגיוס תרומות לוועידה הזו.

<אפרת דובדבני: הוועידה הזאת היא ועידה כל כך חשובה למדינת ישראל, ולא רק זה, אלא שהוועידה הזאת מביאה אתה כל כך הרבה כספים, עסקאות, כל כך הרבה - - -

מיקי רוזנטל: זאת אומרת שאתם לא מקבלים את המלצת המבקר.

מיקי רוזנטל: זאת המסקנה שלי.

<אפרת דובדבני: אם היית נותן לי לסיים - - -

אורית סטרוק: תסלחי לי רגע, גברתי המנכ"לית.

אורית סטרוק: את אומרת דבר הוא שערורייתי, כי את אומרת שהוועידה הזו כל כך חשובה למדינת ישראל.

אורית סטרוק: תקשיבי רגע, אני רוצה להגיד לך משהו: את יודעת איפה קובעים מה חשוב למדינת ישראל?

אורית סטרוק: פה, בבית הזה קובעים מה חשוב, מה חשוב יותר, מה חשוב פחות.

אורית סטרוק: בדיוק בזה אנחנו עוסקים ועל בזה אנחנו עוסקים ועל זה אנחנו הולכים להצביע עוד מעט בתקציב.

אורית סטרוק: פה זה נקבע, לא אתם תקבעו, בבית הנשיא, מה כל כך חשוב למדינת ישראל.

אמנון כהן: תני לה לענות.

אמנון כהן: תודה.

<אפרת דובדבני: מכיוון שאנחנו לא אלה שקובעים, אז אני אומרת חד-משמעית – אני אומרת את זה עוד פעם ואני אומרת את זה בצורה מאוד ברורה: בית הנשיא לא עסק בגיוס תרומות.

<אפרת דובדבני: מי שעוסק בגיוס תרומות זו האוניברסיטה העברית.

<אפרת דובדבני: צר לי שאת לא מקבלת את זה שהאוניברסיטה עושה את זה.

<אפרת דובדבני: יש להם את החשבון שלהם, יש להם את האנשים שעוסקים בזה.

<אפרת דובדבני: עם עוסקים בזה, בית הנשיא לא עוסק בזה - לא הנשיא ולא אנשיו.

<אפרת דובדבני: לא רק שלא הנשיא ולא אנשיו לא עוסקים בתרומות אלא שגם אנשי בית הנשיא לא עוסקים בכלל בתכנון האירוע.

<אפרת דובדבני: קיבלנו הנחייה מפורשת של היועצת המשפטית שלנו.

<אפרת דובדבני: צר לי שלא מקבלים את מה שאני אומרת.

<אפרת דובדבני: טוב שם טוב ושמן טוב ואותי לימדו שלא משקרים ואני לא משקרת.

<אפרת דובדבני: לא באתי בפניכם פה להעלות דבר שקר.

<אפרת דובדבני: ואני מאוד מצטערת, זה לא נוח לי שאת ככה מגיבה לדברים שלי.

<אפרת דובדבני: אני אומרת דברים מאוד מאוד ברורים – בית הנשיא לא עסוק בגיוס תרומות.

אמנון כהן: אוקיי.

אמנון כהן: הנושא האחרון הוא נושא התקציב, שחברת הכנסת סטרוק אמרה שהרף עלה.

אורית סטרוק: צר לך, צר לי, אבל הציבור ישפוט.

אמנון כהן: בסדר.

אמנון כהן: בואו נעבור לנושא התקציב שעלה.

אמנון כהן: אני רוצה לסיים עוד מעט.

<אפרת דובדבני: דובר על מבקרת פנים - - -

מיקי רוזנטל: אני צריך לצאת להצבעות.

<אפרת דובדבני: אז אתה מפספס שיש מבקרת פנים לבית הנשיא כבר מזמן, לפי הנחיות שניתנו.

<אפרת דובדבני: הליקוי הזה תוקן.

<אפרת דובדבני: מבקרת הפנים, הגברת ורדי, אפילו נמצאת כאן.

אמנון כהן: מה נשמע?

אמנון כהן: כמה זמן כבודה נמצאת שם?

<איילה ורדי: כשנה וחצי.

אמנון כהן: יש תוכנית עבודה לביקורת?

<אפרת דובדבני: אנחנו עושים את זה בשקט.

<אפרת דובדבני: אנחנו לא מרעישים.

<איילה ורדי: יש מספיק עבודה.

אמנון כהן: ההערות שלך מתקבלות על המנכ"לית?

אמנון כהן: אם יש בעיות, תגידי לי.

<איילה ורדי: יש שיתוף פעולה מלא ופורה.

אמנון כהן: הכנת תוכנית עבודה בהנחייתה?

אמנון כהן: איך זה הולך?

<איילה ורדי: לא.

<איילה ורדי: תוכנית העבודה הוכנה על-ידי כהצעה להנהלה אחרי שערכתי סקר.

אמנון כהן: הם הורידו כמה סעיפים משם?

<אפרת דובדבני: הוספנו לה.

<איילה ורדי: לא.

<איילה ורדי: ערכתי סקר בקרה ראשוני כשנכנסתי לתפקיד, מאחר שלא היה מבקר קודם בתפקיד היה צריך לעשות בחינה מקצועית איפה החוזקות ואיפה החולשות בבקרה בפעילות בית הנשיא, וכך עשיתי.

<איילה ורדי: הגשתי תוכנית רב-שנתית, שממנה כל שנה אנחנו גוזרים - - -

אמנון כהן: היא אמרה שהיא הוסיפה עוד כמה נושאים.

<איילה ורדי: זה נכון, החיים יותר חזקים מהתוכניות.

אמנון כהן: והיא הורידה משהו?

אמנון כהן: לא הורידה.

אמנון כהן: את צריכה בסוף לבדוק האם פלטפורמה שקיימת היום לגבי משרות, תקנות, היא מספיק ברורה כדי שמחר לא תעמדי במצב שאת מצביעה על משהו כדבר לא ברור.

אמנון כהן: כי למעשה, כמו שציינה גם חברת הכנסת סטרוק, הממונה על השכר לא הגדיר בדיוק מה כן ומה לא.

אמנון כהן: אתם מקבלים המלצות.

אמנון כהן: אבל מבחינתך, זה ברור?

אמנון כהן: האם התקן ברור, כמה המשרה, כמה העלות, מה הדרגה?

אורית סטרוק: הממונה על השכר לא אמר שהוא לא הגדיר.

אורית סטרוק: הוא כתב שהם רואים את עצמם כגופים עצמאיים.

אמנון כהן: אבל הם אימצו כמה דברים.

<אפרת דובדבני: אני רוצה להוסיף משהו על הדברים של מבקרת הפנים, ואולי זה גם הלך הרוח שקיים אצלנו.

<אפרת דובדבני: אנחנו רואים במבקרת הפנים, בנציבות שירות המדינה, בטח ובטח בדוח המבקר ובהמלצות שלו עקרונות שאנחנו רוצים להיעזר בהם.

<אפרת דובדבני: אנחנו לא חושבים שאנחנו מכירים את הכול, בטח לא המצאנו את הגלגל.

<אפרת דובדבני: אנחנו צריכים את העזרה ואת הסיוע.

<אפרת דובדבני: ביקשנו את זה, פתחנו את הדברים בפני הגורמים האלה, אנחנו לא מתחבאים מאחורי שום דבר.

<אפרת דובדבני: אנחנו צריכים את העזרה, את הסיוע, כי אנחנו, באמת מתוך ההבנה שלנו שבית הנשיא הוא בית שצריך לשמש מופת, דוגמה וסמל, רוצים להיות הטובים ביותר והנקיים ביותר ולעבוד לפי כל העקרונות של המינהל התקין.

<אפרת דובדבני: אי לכך ובהתאם לזאת לא רק שקיבלנו את ההמלצה של מבקרת הפנים אלא הוספנו לה עוד הרבה מאוד בקשות כיצד להתנהל.

<אפרת דובדבני: לקחנו את העקרונות של מבקר המדינה וממש מימשנו ותיקנו את כל הדרוש תיקון ואת כל הליקויים שצוינו בו.

<אפרת דובדבני: ישבנו עם נציבות שירות המדינה על התקשי"ר אחד לאחד ויישמנו והחלנו על עצמנו את היישום מתוך מטרה לעשות את הדברים נכון, כמו שצריך, מתוך המחשבה שאם אנחנו לא נעשה את זה כמו שצריך, אז מי כן.

אמנון כהן: אני רוצה לקדם בברכה סטודנטיות מקורס מינהל אחיות ב"וולפסון" שנמצאות אתנו פה.

אמנון כהן: למה רק נשים?

אמנון כהן: אין אחים?

<קריאה: בקבוצה השנייה.

אמנון כהן: יישר כוח לכן, תטפלו בכל מי שזקוק.

אמנון כהן: חלקכן יכול להתשלב פה בכנסת.

אמנון כהן: זה בית שלכן.

אמנון כהן: ברוכות הבאות.

אמנון כהן: אני רוצה לשמוע את ממונה בכיר אגף המשמעת.

אמנון כהן: אסף, מה נשמע?

אמנון כהן: מה קורה שם?

אמנון כהן: עובדי בית הנשיא כפופים לנושא של המשמעת, במידה שצריך?

<אסף רוזנברג: בית הנשיא, בדומה לעובדי מבקר המדינה ולעובדי הכנסת, כפופים לחוק שירות המדינה (משמעת), אבל יש להם ייחודיות משום שהן רשויות שנתפסות כשונות ממשרד ממשלתי רגיל.

אמנון כהן: אם יש בעיית משמעת, מי מטפל?

<אסף רוזנברג: הייחודיות שלהם היא בזה שלמנכ"ל של כל מוסד כזה יש סמכות להשעות, כמו הנציב.

<אסף רוזנברג: עבירות המשמעת מטופלות על ידינו באופן שוטף בכל המוסדות האלו.

<אסף רוזנברג: אני רוצה לציין לשבח את המנכ"לית, שהיינו אתה בקשר בזמן שהיא נכנסה לתפקיד, וכתוצאה מחקירות שבוצעו בעבר טיפלנו במספר בעלי תפקידים בכירים במוסד.

<אסף רוזנברג: זה מוסד ראוי, אין שם הרבה משמעת, בדומה למבקר המדינה.

<אסף רוזנברג: כאשר הם נדרשים לאיזה אירוע פעם ב-, אז הם - - -

אמנון כהן: אתה רומז שיש גם אצל מבקר המדינה יש לכם בעיות משמעת ואתה מטפל?

<אסף רוזנברג: גם אצל מבקר המדינה לעתים יש אירועים, גם של חקירות משטרתיות וגם אירועים פנימיים, שהמבקר פונה אלינו לצורך טיפול.

אמנון כהן: יישר כוח.

אמנון כהן: יש גם עובדי כנסת בעייתיים?

אמנון כהן: פה כולם צדיקים, לא?

<אסף רוזנברג: יש מעט, אבל ישנם.

אמנון כהן: בסדר גמור.

אמנון כהן: בנושא התקציב לא ענית – הרף שעונה.

אורית סטרוק: יש עוד דבר שנזכרתי בו.

אמנון כהן: לא, אל תוסיפי דברים.

אמנון כהן: חברת הכנסת סטרוק, אני דן בדוח.

אמנון כהן: פה ושם השחלנו שאלות נוספות, זה בסדר.

אורית סטרוק: המטרה שלי בבקשת הדיון הזה היתה לבדוק אם יש צורך בדוח חדש, ואגיד למה.

אורית סטרוק: כותב הממונה על השכר באוצר בסוף המכתב שלו שכבר בספטמבר 2010 הוא העביר פנייה בנוגע לשאלת החוקיות של עצמאות המשכורות ליועץ המשפטי לממשלה, וטרם התקבלה החלטתו.

אורית סטרוק: זאת אומרת, שלוש שנים - -

אמנון כהן: דנים, דנים בזה.

אמנון כהן: המבקר רשם לו, הוא יבדוק את זה.

אורית סטרוק: - - היועץ המשפטי לממשלה לא הצליח להחליט, אז אולי צריך לבדוק את זה.

אמנון כהן: אני רוצה שתעני על נושא התקציב ונסיים.

אמנון כהן: אבל תתייחסי, יש לה הסתייגות.

אמנון כהן: היא בקואליציה, יכול להיות שיקצצו את התקציב.

<אפרת דובדבני: לגבי התקציב - שנת הפעילות האחרונה, ואפילו קצת לפני, של הנשיא קצב תוקצבה בחסר על-ידי אגף התקציבים בגלל שהוא היה בחקירות.

<אפרת דובדבני: מה זה אומר תקציב בחסר?

<אפרת דובדבני: זה אומר שכל הסעיף של הנסיעות ושל האבטחה שנלווית לכך לא היה קיים בכלל.

<אפרת דובדבני: הרבה מאוד פעילויות לא אושרו לו.

אורית סטרוק: כמה שנים היה בחקירות?

אורית סטרוק: תסתכלי - - -

<אפרת דובדבני: אני לא רואה מפה, אבל אשמח להסביר גם בלי שאני רואה.

אורית סטרוק: מ-2004 עד לפה הגרף ישר, ואז פתאום יש קפיצה.

אורית סטרוק: אז הוא לא היה בחקירות שלוש-ארבע שנים.

<אפרת דובדבני: אסביר.

<אפרת דובדבני: היה מדובר על תקצוב בחסר של הנשיא קצב, כמו שאמרתי.

<אפרת דובדבני: מעבר לזה, מרגע שנכנס הנשיא פרס בית הנשיא תוקצב תקצוב מלא.

<אפרת דובדבני: אחד הסעיפים שהוביל לשינוי דרסטי משמעותי זה הנושא של השיפוץ.

<אפרת דובדבני: אני לא יודעת אם כולכם ראיתם את התמונות הנוראיות שהיו, אבל עם הגעתו של הנשיא פרס למשכן באיזשהו תזמון מופלא, גברת סטרוק, תזמון משמיים, ודרך החשמל בבית הנשיא חדרו מים, ממש דברים שסיכנו לא רק את הנשיא אלא את כל מי שבא לבית הנשיא.

<אפרת דובדבני: מדובר לא רק על דירת הנשיא אלא גם על האולם המרכזי ששם יש את קבלות הפנים, אולי שמכיל לפעמים מאות אנשים, וזה ומצמרר לחשוב מה חס ושלום היה עלול לקרות אם התקרה הזו היתה קורסת.

<אפרת דובדבני: מדובר על עבודת תשתית רחבת היקף בצורה יוצאת דופן – צריך היה לחזק את הגג של המבנה, לשים שם הרבה מאוד ברזל, לשנות.

<אפרת דובדבני: כמו שאנחנו יודעים, הרבה פעמים הרבה יותר יקר לשפץ משהו מאשר לבנות אותו מחדש.

אורית סטרוק: וזה דבר שגיליתם ב-2007 ובגלל זה התקציב עלה?

<אפרת דובדבני: לא.

<אפרת דובדבני: אני מספרת על המרכיבים, אבל זה אחד המרכיבים המשמעותיים ביותר והאקוטיים ביותר שהיו.

<אפרת דובדבני: זה נעשה גם יחד עם אגף התקציבים בצורה מסודרת.

<אפרת דובדבני: מעבר לזה, אנחנו מדברים גם על עלייה בפעילות של בית הנשיא.

<אפרת דובדבני: כמובן שכל נשיא מביא אתו את הפעילות שלו, ושכשהנשיא פרס הגיע לבית הנשיא לא היה כמעט ראש מדינה שלא רצה להגיע לישראל ולבקר.

<אפרת דובדבני: כל הגעה כזאת דורשת הרבה מאוד תקציב והיקף הפעילות עולה.

<אפרת דובדבני: אם פעם הגיעו שני נשיאים או שלושה נשיאים בשנה, אז בשנה הראשונה לכהונת הנשיא פרס הגיעו 11 נשיאים.

<אפרת דובדבני: זה מעלה בצורה דרסטית את הפעילות שלנו.

<אפרת דובדבני: גם שינינו כמה דברים.

<אפרת דובדבני: אחד מהאירועים המרשימים שאולי שמתם לב אליהם זה יום העצמאות.

<אפרת דובדבני: בעבר ניתן פרס הצטיינות ל-120 חיילי צה"ל המצטיינים ביותר שיש, ובתקופת הכהונה של הנשיא פרס החלטנו להפוך את זה לאירוע לאומי, אירוע שהוא פתוח לציבור, אירוע שהוא חגיגה לעם ישראל, לראות את החיילים הטובים ביותר שיש, שנותנים את נפשם, הם אלה שמקבלים את הכבוד הגדול ביום העצמאות.

<אפרת דובדבני: גם זה דבר שבא לידי ביטוי.

<אפרת דובדבני: נושא של בית פתוח בסוכות הורחב והפך להיות חגיגה גדולה של עשייה ממשלתית.

<אפרת דובדבני: בבית הפתוח בסוכות אנחנו מזמינים את הציבור הרחב לחזות במה שעושים משרדי הממשלה ועושים הנגשה בין הציבור לבין הפעילות של הממשלה ומנסים ליצור חיבור, תחושה טובה של הציבור.

<אפרת דובדבני: באמת להפוך את הבית הזה לבית פתוח, בית מזמין, בית שמחבר את הציבור, בית שרואה את המצוקות של הציבור, בית שמקבל אנשים מהעולם, בית שמעלה את קרנה של מדינת ישראל בעולם.

<אפרת דובדבני: הדברים האלה עולים כסף.

<אפרת דובדבני: אבל באמת, על כל שקל אנחנו חושבים ותמיד חושבים איך אפשר לחסוך.

<אפרת דובדבני: אבל כל שקל שניתן בדברים האלה בסופו של דבר מביא אתו הרבה יותר, כי אי אפשר לעשות דברים בחינם.

<אפרת דובדבני: זה באמת מביא הוד והדר למדינת ישראל.

אמנון כהן: תודה.

אמנון כהן: לפי התקנון אני חייב לסיים את הדיון כי יש שאילתות מהירות.

אמנון כהן: אתן משפט למבקר המדינה.

<אפרת דובדבני: אני רוצה להגיד עוד משהו, אם לא אכפת לך.

אמנון כהן: משפט.

<אפרת דובדבני: ממש משפט.

<אפרת דובדבני: דבר נוסף שעלה זה נושא הנסיעות של הנשיא לחו"ל.

אמנון כהן: זה לא היה בדוח.

<אפרת דובדבני: לא, אבל זה משהו שנכנס לנושא התקציב.

אורית סטרוק: דרך אגב, מה מטרת הנסיעות שלו לחו"ל?

אמנון כהן: חברת הכנסת סטרוק, במדינת ישראל יש אנשים בודדים שיכולים גם ב-2:00 או ב3:00 לפנות בוקר להרים טלפון לנשיא אחר.

אמנון כהן: אני חושב שאפילו ראש הממשלה לא יכול להגיע לדרגה הזאת.

אמנון כהן: שיבחתי את פעילות נשיא המדינה הנוכחי, שהוא יכול להרים טלפון גם ב-2:00 בלילה כמעט לכל נשיא בעולם.

אמנון כהן: עוד דמות כזאת שהיתה, ואנחנו הולכים לפספס אותו, זה סטנלי פישר שהיה נגיד בנק ישראל.

אמנון כהן: אלה הדמויות שבעת מצוקה, חס וחלילה – שלא נגיע אליה – שיכולים לפנות, בידידות האישית שיש ביניהם.

אמנון כהן: לכן אני חושב שזו שאלה מיותרת - שיסע כמה שיותר.

אמנון כהן: הוא דמות נערצת בכל העולם, הוא פותח לנו אפיקים חדשים במקומות שבכלל לא חשבנו, מקומות שקומוניסטים שולטים שם ובכלל לא רצו לראות את הפרצוף שלנו, הם היו אוטומטית נגד.

אמנון כהן: להיפך, אני חושב שאת התקציב הזה צריך להעלות יותר ויותר, רק שהקדוש ברוך הוא ייתן לו בריאות איתנה, שתהיה לו את היכולת ואת הכוח לנסוע.

אמנון כהן: זה לא כמו שייסע שר החוץ שלנו או סגן שר החוץ שלנו לאותו מקום.

אמנון כהן: אני בירכתי אותו שימשיך להיות נשיא, אנחנו צריכים אותו עוד קדנציה.

אמנון כהן: אבל כל תקציב של משרד החוץ, להעביר למשרד של נשיא המדינה, שהוא יעשה את השליחות הזאת.

אורית סטרוק: אני חושבת שיש לא מעט בציבור שתומכים בדעתי – אני חושבת שנשיא המדינה לא צריך לעסוק בפוליטיקה ולא צריך לעסוק בתחום המדיני.

אורית סטרוק: זה לא עניינו, לא לזה הוא נבחר.

אורית סטרוק: בשביל זה יש ראש ממשלה.

אורית סטרוק: מדובר באדם שפעם אחר פעם ניסה להגיע לכס ראש הממשלה ולא הצליח.

אמנון כהן: מה קשור, חברת הכנסת סטרוק?

אורית סטרוק: אז השאלה היא אם מדינת ישראל משלמת עבור פעילות מדינית שאזרחי ישראל הצביעו נגדה פעם אחר פעם.

<אפרת דובדבני: אני רוצה לומר במשפט שהנשיא לא נוסע סתם כך.

<אפרת דובדבני: הוא מוזמן על-ידי נשיאים בעולם והוא מגיע.

<אפרת דובדבני: אין בנסיעות של הנשיא שום דבר פוליטי.

<אפרת דובדבני: להיפך.

<אפרת דובדבני: אני יכולה לומר שחלק מהנסיעות של הנשיא הן על פי בקשה של מסגרות הביטחון שלנו, והמבין יבין, או על-ידי מסגרות כמו תע"ש, משרד הביטחון או המערכות הצבאיות.

<אפרת דובדבני: קיבלתי דוח מרשויות הביטחון שלנו: במסגרת נסיעותיו של נשיא המדינה לחו"ל הוא מקדם את הייצוא הביטחוני – אני מצטטת - של מדינת ישראל, הקשרים הביטחוניים והאסטרטגיים עם מדינות רבות.

<אפרת דובדבני: בתוך כך, ניתן לומר שנחתמו עסקאות במאות מיליוני דולרים בין הגורמים הצבאיים-ביטחוניים במדינת ישראל לבין מדינות אחרות.

<אפרת דובדבני: כמובן שלא נאמר עם איזה מדינות בדיוק, אבל זה פרי פעילותו של נשיא המדינה שלנו.

אמנון כהן: שר הכלכלה היה צריך לעשות את זה למעשה.

<אפרת דובדבני: אני יכולה לומר בוודאות שכשהנשיא נוסע הוא עושה את זה לזמן מאוד קצר.

<אפרת דובדבני: חבר'ה, הנשיא שלנו בן 90; בן 90 שלא חס על עצמו, שלא חס על היכולות שלו, שלא יושב בבית ושלא נהנה.

<אפרת דובדבני: כשהוא נוסע, אתם צריכים לראות את לו"ז הנסיעות שלו.

<אפרת דובדבני: לא ראיתי בן אדם שמסוגל להיפגש ככה, ועוד בנסיעות לחו"ל, 10–12 פגישות ביום.

<אפרת דובדבני: לא סתם מכנים אותו המאבטחים "אנרג'ייזר".

<אפרת דובדבני: זה אומר שאנחנו עובדים סביבו במשמרות, והכול למדינת ישראל.

אמנון כהן: תודה.

אמנון כהן: מבקר המדינה, ונסכם את הדיון.

אמנון כהן: בבקשה, אדוני.

אמנון כהן: קודם כול, אני מודה לאדוני המבקר שלמרות לוח הזמנים הצפוף – אתה צריך לנסוע גם לתל-אביב אמרו לי - מצאת לנכון להשתתף בדיון הזה פה.

אמנון כהן: אמרת: למרות שיש דיון בוועדת כספים על התקציב, שגם הוא חשוב, אבל הדיון פה הרבה יותר חשוב.

<מבקר המדינה יוסף שפירא: מקובל עלי.

<מבקר המדינה יוסף שפירא: כבוד היושב-ראש, קודם כול יישר כוח לאפרת.

<מבקר המדינה יוסף שפירא: אני חושב שהיא עושה עבודה חשובה מאוד, היא מציגה את הדברים בצורה נהירה ומעשית.

<מבקר המדינה יוסף שפירא: קרדיט נוסף, אני חושב שהגדול ביותר היום, מגיע לשופט בדימוס מיכה לינדנשטראוס, קודמי בתפקיד.

<מבקר המדינה יוסף שפירא: הוא סבר שאין גוף במדינת ישראל שלא צריך להיות מבוקר, לרבות בית הנשיא.

<מבקר המדינה יוסף שפירא: אני חושב שזו היתה החלטה נבונה מאוד של מר לינדנשטראוס.

<מבקר המדינה יוסף שפירא: הדוח חובק 40 עמודים.

<מבקר המדינה יוסף שפירא: הוא נעשה על-ידי האגף לתפקידים מיוחדים – רינה קרמף נמצאת פה.

<מבקר המדינה יוסף שפירא: הוא באמת נעשה במעגל קצר, כמו שאומרים, כדי להציף את הנושאים.

<מבקר המדינה יוסף שפירא: אפשר לבקר גוף מבוקר כמו בית הנשיא מכוח סעיף 9(2) לחוק מבקר המדינה בפן המנהלי, הכספי והמשקי שלו בלבד.

<מבקר המדינה יוסף שפירא: אין מדובר בביקורת על נשיא המדינה כאזרח מספר 1 במדינת ישראל, עם כל הזכויות, ההערכה והכבוד שאנחנו מעניקים לו - לא רק אנחנו אלא העולם כולו, ובוועידה האחרונה ניתן לזה ביטוי.

<מבקר המדינה יוסף שפירא: פעם היו אפילו שרים את זה: העולם כולו נגדנו, גינויים באו"ם; והיום תראו שהמצב שונה לחלוטין ונשיאי מדינות רבות מגיעים לבית הנשיא, מבקשים להגיע הנה.

<מבקר המדינה יוסף שפירא: אני, כמשתתף בסגל א', עומד על השטיח ומקבל ורואה איך נשיאים ממדינות שונות בעולם מעריכים את מדינת ישראל בזכות נשיא המדינה.

<מבקר המדינה יוסף שפירא: לא פשוט, כמו שאמרה אפרת.

<מבקר המדינה יוסף שפירא: אדם בגיל 90 שעוסק בפעילות כזו - כל הכבוד.

<מבקר המדינה יוסף שפירא: עם זאת, גם אני חושב, בעקבות השופט לינדנשטראוס, שיש להחיל ביקורת המדינה על כל גוף שעוסק בהיבטים האלה, ובדעתי להרחיב את מעגל המבוקרים.

<מבקר המדינה יוסף שפירא: למשל, לגבי קרן קיימת לישראל או בהיבטים שלא קשורים לאיגוד עובדים כשלעצמו, אבל גם על ההסתדרות הכללית.

<מבקר המדינה יוסף שפירא: אשר לדוח עצמו, קיבלתם כאן הסברים ואני חושב שהוא מדבר בעד עצמו.

<מבקר המדינה יוסף שפירא: גם חבר הכנסת רוזנטל, עד כמה שהספקתי לשמוע, העלה נקודות מסוימות, וגם חברת הכנסת סטרוק שעכשיו הוסיפה כהנה וכהנה.

<מבקר המדינה יוסף שפירא: אני חושב שרצוי וטוב שגם בית הנשיא יהיה חשוף לעין הציבורית, ולכן נמשיך ונעשה מעקבים או דוחות נוספים, ככל שיהיה צורך.

<מבקר המדינה יוסף שפירא: אני רוצה לומר שעל ביצוע תיקון הליקויים בזמן אמת ותוך תקופה קצרה מגיע לכם קרדיט.

<מבקר המדינה יוסף שפירא: איפה שצריך לתת קרדיט אנחנו נותנים אותו, גם בדוחות.

<מבקר המדינה יוסף שפירא: היום הגשנו ליושב-ראש הכנסת דוח על מערכת הביטחון, וגם שם יש שני קרדיטים לגופים ממשלתיים מסוימים, שפעלו לא רק כמו שצריך אלא אפילו מעבר לכך.

<מבקר המדינה יוסף שפירא: יושב-ראש הוועדה, אני שמח שהעלית את הדיון בדוח הזה.

<מבקר המדינה יוסף שפירא: לדוגמה, הזכירו את ורדי, מבקרת הפנים, שאנחנו נותנים לה קרדיט, נותני לה גיבוי והדרכה.

<מבקר המדינה יוסף שפירא: קבענו כבר פגישה כדי להדריך אותה ככל שאנחנו מניסיוננו יכולים לדבר עם מבקרי פנים, ולוודא שהעבודה שלה לא מוכתבת על-ידי בית הנשיא אלא עצמאית לחלוטין, בנושאים שהיא תקבע שחשוב לבדוק אותם.

<מבקר המדינה יוסף שפירא: תודה.

אמנון כהן: אני רוצה לסכם את הדיון.

אמנון כהן: תודה, כבוד מבקר המדינה.

אמנון כהן: כמובן, אנחנו מחזקים את מוסד בית הנשיא.

אמנון כהן: זה באמת אחד המקומות שהם סמל לחברה ולמדינה.

אמנון כהן: גם שם, כמובן, צריכים להיות שקיפות ונראות.

אמנון כהן: אני שמח, כבוד המנכ"לית, שפרשת בפנינו את תיקון הליקויים, גם על-ידי הנושאים שהועלו על-ידי חברי הכנסת, ועל מה שיכולת לענות ענית.

אמנון כהן: אבל, מבקר המדינה, כמו שאמרת, אולי תחשוב על דוח מעקב על הדבר הזה, שנוכל באמת לראות שהדברים - - -

אורית סטרוק: מה המבקר אומר על הנושא של איסוף התרומות דרך האוניברסיטה?

<מבקר המדינה יוסף שפירא: עניין של איסוף תרומות הוא בעייתי לא רק בנקודה שאנחנו נמצאים בה פה אלא בכלל.

<מבקר המדינה יוסף שפירא: האם תרומות זה דבר טוב?

<מבקר המדינה יוסף שפירא: אתן לכם דוגמה, אולי זה נוגע גם דווקא לחברי הכנסת - נושא של הפריימריס.

<מבקר המדינה יוסף שפירא: האם הפריימריס צריכים להיות ממומנים על-ידי תרומות?

<מבקר המדינה יוסף שפירא: נתקלנו, וזה יובא לידי ביטוי בדוח האחרון, במועמדים שקיבלו תרומות מאוסטריה או ממוסקבה, כשלא ברור מה הקשר בין התורם לבין הנתרם.

אורית סטרוק: פה יושבים שני חברי כנסת שאין להם פריימריס.

<מבקר המדינה יוסף שפירא: זה מצריך, לדעתי, דיון רחב יותר, מה קורה לגבי תרומות.

<מבקר המדינה יוסף שפירא: גם מדינת ישראל עצמה מקבלת תרומות בדרך כזו או אחרת על-ידי גופים ישראלים או גופים שרשומים בחו"ל.

אמנון כהן: זה דיון מעמיק בנושא.

<מבקר המדינה יוסף שפירא: דיון מעמיק מאוד, שצריך להתייחס אליו בצורה מסודרת.

אורית סטרוק: השאלה שעלתה פה - - -

אמנון כהן: אני חייב לסיים.

אמנון כהן: כוועדה, אני רוצה לקבל את הדיווח בנושא ההקדשות לאחר שתסיימו את התהליך הרגיש.

<מבקר המדינה יוסף שפירא: ברשותך, בגלל נושא ההקדשות, נזכרתי ברגע.

<מבקר המדינה יוסף שפירא: צריך לזכור שבבית הנשיא לא היו ביקורות לפני 2008.

<מבקר המדינה יוסף שפירא: זה הדוח הראשון שנעשה, והם קיבלו טלאים על גבי טלאים, נדבכים על גבי נדבכים במשך עשרות שנים.

<מבקר המדינה יוסף שפירא: גם לתקן מצבים כאלה לוקח זמן.

<מבקר המדינה יוסף שפירא: הדברים אינם פשוטים, מפני שיש לפעמים גם בעיות של תקציב פנימי של בית הנשיא, שלשנות דברים יכול להיות שזה יהיה פגיעה בזכויות עובדים, הסכמים קיבוציים וכו'.

<מבקר המדינה יוסף שפירא: אני חושב שהיום המתווה שאפרת מציגה באמת אולי יביא גם לפתרון בתחום הזה.

אמנון כהן: כן, היא דברה על זה.

אמנון כהן: תודה.

אמנון כהן: לגבי הקדשות, אנחנו כוועדה מבקשים, לאחר שזה יוסדר, רוצים לדעת, כמובן, ברגישות שאמרתם.

אמנון כהן: נחשוב, נתייעץ ביחד לגבי ההמשך, אבל אנחנו שמחים שדיווחת על תיקון הליקויים משורש ונגעת בכל הנקודות שהצביע עליהן מבקר המדינה.

אמנון כהן: אני גם מברך אותך עם בעלך שתגדלו הילד בנחת, למרות שהחסרת כמה שעות, אבל תשלימי את זה.

אמנון כהן: הצוות פה יידע לעבוד לבד.

אמנון כהן: תודה רבה.

אמנון כהן: הישיבה נעולה.